Brukket kragebein og flere ribbein for Vingegaard
Team Visma – Lease a Bike kommer med en oppdatering på Jonas Vingegaard (27) etter skrekkvelten. Laget opplyser på X at 27-åringen pådro seg kraftige skader ettet velten på den fjerde etappen av Baskerland rundt: «Undersøkelser på sykehuset har avslørt at han har et brukket kragebein og flere brukne ribbein», skriver laget i en oppdatering og informerer om at han blir værende på sykehus inntil videre. Et tosifret antall syklister i fronten av hovedfeltet raste ut i en utforkjøring under etappen. Seks av de involverte er kjørt til sykehus og undersøkes videre. Tre av de største kanonene, Jonas Vingegaard, Remco Evenepoel og Primoz Roglic skled alle ut i utforkjøringen med i underkant av 40 kilometer igjen til mål. Vingegaard smalt rett inn i en steinrøys i grøften. – Det så ut som det var noen som skled ut og traff noe som sto stille i veldig høy fart. Da er det ofte alvorlig skader, sier tidligere proffsyklist Kurt Asle Arvesen til VG. – Det er de aller største stjernene. Det er de som skal kjempe om Tour de France sammenlagt. Det er kanskje kun Tadej Pogacar som mangler, sier Arvesen. Vingegaard ble raskt fraktet til sykehus i ambulanse. Team Visma – Lease a Bike bekrefter en time senere at dansken er ved bevissthet og skal undersøkes videre. Soudal Quick-Step-rytter Evenepoel ble geleidet ut av helsepersonell med betydelige skader på armen. Han er også sendt til sykehus. Samtidig ble Bora-Hansgrohe-rytter Roglic sett vise tommel opp sittende i en av lagbilene. – Det er en av de styggeste veltene jeg har sett, sa Magelssen hos Eurosport. Vingegaard ble liggende helt i ro på ulykkesstedet. Dansken fikk øyeblikkelig hjelp av helsepersonell. Tour de France-vinneren de siste to årene ble fraktet inn i ambulanse med oksygenmaske og sendt til sykehus. – Hvor ofte ser vi bruk av oksygenmaske? – Det skjer innimellom. Det går ofte bedre enn det ser ut til, men det så ut til at han sklir ut i stor fart. Når du går ut av en sånn sving i en stor fart og treffer noe som står stille, kan det gå skikkelig galt, sier Arvesen til VG. TV 2s sykkelkommentator Mads Kaggestad har ikke sett situasjonen da VG tar kontakt. – Det går overraskende hardt for seg, sier han til VG om årets ritt. I går var Roglic også involvert i en velt. – Jeg er overrasket at det har gått så hardt for seg. Det har vanligvis vært relativt sivilisert sykling i feltet. Det er ikke den største posisjonskampen, legger Kaggestad til.  Roglic ledet seksdagersrittet, syv sekunder foran Evenepoel. Jonas Vingegaard var 14 sekunder bak Roglic i sammendraget.  Etappen ble stanset omtrent ti minutter etter den stygge velten og er nøytralisert. De seks rytterne i brudd fikk fortsette og først i mål kom Intermarché-Wanty-rytter Louis Meintjes. – Det tar litt av gleden ut av det. Det er kanskje en seier, men det føles virkelig ikke slik, fordi man ønsker at det skal være rettferdig for alle, sier vinneren. – Jeg vet ikke helt hva situasjonen bak meg var, men det må ha vært ganske ille, så jeg håper alle kommer seg raskt, sier Meintjes.
Det var en stygg velt på fjerde etappe av Baskerland Rundt torsdag. Tre av de aller største stjernene i Jonas Vingegaard, Remco Evenepoel og Primoz Roglic skled ut i en utforkjøring.  Hardest gikk det utover Vingegaard – som kjørte rett inn i en steinrøys i grøften. Han ble fraktet vekk i ambulanse og er ved bevissthet. – Det er en av de styggeste veltene jeg har sett, sier Eurosport-kommentator Theis Magelssen.